Lungebetennelse tok livet av moskuskalvar
Talet på moskusar på Dovre er stabilt. Men lungebetennelse halverte den oppveksande slekt i fjor. Det kjem fram i vinterteljinga av moskus som Miljødirektoratet står ansvarleg for. – Overlevinga til kalvane varierer frå år til år. I 2023 døydde svært mange kalvar av lungebetennelse. Ein svært våt sommar skapte vanskelege forhold for kalvar og gode forhold for utvikling og smitte av bakteriar som gir lungebetennelse, forklarer Ivar Myklebust i Miljødirektoratet. Ein del kalvar døydde også av munnskurv. Frå september 2023 til februar 2024 vart kalvebestanden redusert frå 43 til 21 kalvar. Ikkje uttak – Etter vinterteljinga i februar er det registrert at fleire kalvar mista livet. Sidan bestanden no er under 200 individ, vil det ikkje vere aktuelt med målretta uttak denne vinteren, legg Myklebust til. Målet har vore å halde bestanden på 200 vinterdyr.  I år vart det registrert 203 dyr. Av desse var det 21 kalvar og 182 eldre dyr. Talet er som forventa noko lågare i vinter enn i fjor vinter, då det vart funne 214 dyr, ifølgje Myklebust. Rundt 200 dyr Moskus er ein såkalla framand art. Den høyrer eigentleg ikkje heime i den norske naturen. Difor legg styresmaktene vekt på å følgje bestanden tett og halde løpande oversyn over tal, produksjon og dødelegheit. I forvaltningsplanen frå 2017 er det eit mål at bestanden på vinteren ikkje skal overstige 200 dyr. Ein har sidan då redusert vinterbestanden ned frå om lag 250 dyr.  SNO (Statens naturoppsyn) er ansvarleg for å ta ut dyr, dersom det er aktuelt. Men det er altså ikkje aktuelt i år. 
Moskusbestanden på Dovre er stabil, men lungebetennelse og munnskurv halverte kalvebestanden i 2023. Vanskeleg vér skapte gode tilhøve for bakterieutvikling og smitte. Moskusbestanden er no under 200 individ, og målretta uttak vil ikkje finne stad denne vinteren. Målet er å ha ein vinterbestand på 200 dyr. Moskusen blir rekna som ein framand art i norsk natur, og forvaltingsplanen frå 2017 har som mål å halde bestanden på 200 dyr om vinteren.